**Góðar sögur af Reykjanesi tilnefndar til Árunnar**

Ímyndarátakið **Reykjanes – við höfum góða sögu að segja** hefur verið tilnefnt til Árunnar, árangursverðlauna ÍMARK (íslensks markaðsfólks) fyrir framúrskarandi árangur á markaði.

Verðlaunin eru veitt til þeirra herferða sem sameina á hugmyndaríkan hátt allt sem til þarf í árangursríka markaðsáætlun: Áætlanagerð, markaðsrannsóknir, birtingaáætlanir, hugmyndaauðgi og viðskiptastjórnun.

Við höfum góða sögu að segja er samstarfsverkefni sveitarfélaga og fyrirtækja á Suðurnesjum en því er stjórnað af Heklunni, atvinnuþróunarfélagi Suðurnesja. Verkefninu er ætlað að bæta ímynd svæðisins með markaðsátaki þar sem lögð er áhersla á að segja góðar sögur af svæðinu með auglýsingum í sjónvarpi og á samfélagsmiðlum og markvissu almannatengslastarfi.

Við höfum góða sögu að segja er unnið í samstarfi við **HN Markaðssamskipti** sem hefur haldið utan um verkefnið undanfarin tvö ár. Mikill uppgangur er nú á Reykjanesi og má sjá  á mælingum að herferðin hefur skilað frábærum árangri þótt enn megi gera betur, enda um langtímaverkefni að ræða.

Verkefnið er styrkt af **Sóknaráætlun Suðurnesja** og geta allir sem vilja komið góðum sögum á framfæri á netfangið frettir@reykjanes.is.

Verðlaunin verða veitt á ÍMARK deginum sem haldinn verður þann 9. mars 2018.

**Við höfum góða sögu að segja er einnig á** **Facebook.**